# 3.1. Recomendacións de uso

# Orientacións e recomendacións de uso

Algunhas recomendacións para o uso deste recurso na aula son:

## Recursos materiais necesarios

O REA está deseñado para permitir ao profesorado adaptar as propostas de traballo para o alumnado aos recursos dispoñibles.

Para a presentación do REA e as tarefas individuais e de grupo das fases 2 e 3: un equipo informático.

Para os experimentos e proxectos: material diverso segundo as características do produto. No REA ofrécese unha proposta accesible e doada de elaborar con material común.

Para os carteis deixamos as seguintes recomendacións segundo a dispoñibilidade de recursos:

Sen medios dixitais: uso de cartolina, tesoiras, pegamento e outros materiais comúns da aula.
Con aplicacións sen conexión a Internet: uso de LibreOffice Draw para a elaboración dos carteis e outros elementos gráficos. Hai que ter en conta que este tipo de programas non permite o traballo compartido sobre o mesmo produto.
Co uso de servizos en Internet: utilización da plataforma AbalarBox como soporte para o traballo cooperativo de creación dos produtos dixitais.

## Proposta de agrupamentos para actividades grupais

Na primeira fase créanse os equipos estables para todo o proxecto, utilizando un procedemento non dirixido, con resultados aleatorios, para o repartimento do alumnado dentro dos grupos.

Ao longo do REA fanse propostas de tarefas para o traballo cooperativo en equipo. A análise, valoración e avaliación das producións dos grupos faise tamén en grupo.

Recoméndase dividir ao alumnado en catro grupos adaptando a configuración dos mesmos se fora necesario.

## Produtos finais

O REA consiste na planificación e realización dun horto escolar. Relacionado con este, proponse outros pequenos retos:

1. Montaxe dun composteiro. Seleccionarán os materiais para a construción, o lugar así como o coidado necesario para que funcione de forma óptima.
2. Deseño dun sistema de rego ecosostible. Montarán un sistema de rego que implique un consumo de agua eficiente.

Traballaranse a seguinte temática de contidos:

- Calendario de semente.
- A compostaxe
- O rego
- A nutrición e respiración das plantas
- O horto e os seus coidados

## Enfoque multinivel do reto

Tarefas individuais:

No REA recóllense actividades individuais con diferentes características, procedemento de resolución, tipoloxía e nivel de dificultade. O alumnado pode escoller segundo o seu criterio calquera das actividades propostas, no diario de aprendizaxe existen apartados específicos para que a alumna e o alumno reflexione sobre as tarefas que desenvolveu en cada fase.

Reto:

O carácter aberto do reto e o produto final permitirá que o alumnado participe activamente na construción do horto escolar, podendo empregar diversos medios para iso (seguindo os principios DUA). Trátase dun traballo de colaboración onde o alumnado pode escoller entre distintos tipos de hortos o que consideran máis axeitado para eles. Isto permite que o alumnado poda escoller o tipo de horto no que se sintan máis cómodos. Tamén poden escoller os materiais para a creación do composteiro e do sistema de rego ecolóxico.

O profesorado pode orientar e recomendar actividades.

## Diario de aprendizaxe

O diario de aprendizaxe ofrécese como unha proposta de guía de reflexión (non avaliable) para o propio alumnado. Busca que recapaciten sobre as súas aprendizaxes e a maneira na que eles aprenden (estreitamente ligado ca competencia aprender a aprender). Pero é tamén para o profesorado xa que aínda que non sexa unha actividade avaliable, a revisión dos diarios de aprendizaxe pode servir para guiar e reorientar a nosa práctica docente e adaptarse mellor ás características do noso alumado.

No mesmo se responden cuestións relativas ás aprendizaxes adquiridas e ao proceso e valoración das mesmas. O alumnado ao rematar cada unha das fases ten unha "chamada" ao diario. Debido ao carácter especial da nosa área o diario está pensado para poder utilizalo de diversas maneiras, (tanto de maneira dixital, como a man e de xeito completa ou segmentada por fases) como o docente decida:

- Opción A: O diario pódese imprimir en formato "libro" en A5, un tamaño razoable e funcional se decidimos que os nosos alumnos e alumnas poidan cubrir nun momento da sesión a fase que se considere.
- Opción B: O diario pódese imprimir por fases e ser entregado segmentado como se fose unha ficha a realizar ao finalizar cada fase.
- Opción C: O diario pódese realizar e editar directamente no ordenador, coma unha tarefa á facer na casa ou no seu tempo libre e posteriormente ser entregado ao rematar cada fase (se é segmentado) ou ao finalizar á situación de aprendizaxe (arquivo enteiro).

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)